Komisijos direktyva 2003/112/EB
2003 m. gruodžio 1 d.
iš dalies pakeičianti Tarybos direktyvą 91/414/EEB, kad būtų įrašyta veiklioji medžiaga parakvatas
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/84/EB [2], ypač į jos 6 straipsnio 1 dalį,
kadangi:
(1) 1992 m. gruodžio 11 d. Komisijos reglamente (EEB) Nr. 3600/92, nustatančiame išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3], su paskutiniais pakeitimais, padarytais Reglamentu (EB) Nr. 2266/2000 [4], numatyta priimti augalų apsaugos produktų tam tikrų veikliųjų medžiagų, siekiant įvertinti jų galimą įrašymą į Direktyvos 91/414/EEB I priedą, sąrašą. Tame sąraše yra parakvatas.
(2) parakvato poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal Reglamento (EEB) Nr. 3600/92. Pagal 1994 m. balandžio 27 d. Komisijos reglamentą (EB) Nr. 933/94, nustatantį augalų apsaugos priemonių veikliąsias medžiagas ir skiriantį ataskaitų rengėjas valstybes nares Komisijos reglamentui (EEB) Nr. 3600/92 įgyvendinti [5], su paskutiniais pakeitimais, padarytais Reglamentu (EB) Nr. 2230/95 [6], Jungtinė Karalystė buvo paskirta valstybe nare pranešėja. Jungtinė Karalystė pateikė Komisijai atitinkamas įvertinimo ataskaitas ir rekomendacijas pagal Reglamento (EEB) Nr. 3600/92 7 straipsnio 1 dalies c punktą.
(3) tą įvertinimo ataskaitą peržiūrėjo valstybės narės ir Komisija Maisto grandinės ir gyvūnų sveikatos nuolatiniame komitete. Ta peržiūra buvo baigta 2003 m. spalio 3 d. pateikiant Komisijos parakvato peržiūros ataskaitą.
(4) ataskaita dėl parakvato ir papildoma informacija taip pat buvo pateikta Augalų moksliniam komitetui jo nuomonei sužinoti. Komitetas buvo paprašytas pateikti pastabas dėl svarbos vartotojų ir operatorių akių ir plaučių pakitimams, kurie buvo stebimi ilgalaikių tyrimų su žiurkėmis metu, rizikos operatoriams, ypač atsižvelgiant į galimą sąlytį su kvėpavimo takais ir oda, galimą ilgalaikį poveikį dirvožemyje gyvenantiems organizmams bei riziką, kuri siūlomo naudojimo atvejais gali kilti besiveisiantiems paukščiams ir kiškiams. Pateiktoje nuomonėje [7] Komitetas nurodė, kad nei gyvūnuose pastebėti plaučių pakitimai parakvatui patekus oraliniu būdu, nei sistemingi poveikiai žiurkių ar kitų rūšių akims, nėra svarbūs vertinant riziką operatoriams ir vartotojams. Remiantis poveikio lauke tyrimais, papildytais informacija apie operatorių sveikatos apžiūrą, Komitetas nustatė, kad naudojant parakvatą kaip augalų apsaugos produktą, rekomenduojamą pagal numatytą gerą darbo praktiką, jo naudojimas nekelia jokios didelės rizikos operatoriams. Be to, Komitetas pastebėjo, kad neatrodo, jog naudojimas rekomenduojamomis dozėmis lauke galėtų kelti didelį pavojų dirvožemyje gyvenantiems organizmams. Tačiau buvo paprašyta išsamesnio įvertinimo dėl parakvato galimo poveikio organinės medžiagos skilimo greičiui, kad būtų išsklaidytos likusios abejonės. Vėliau valstybė narė pranešėja pateikė ir įvertino šią informaciją. Be to, Mokslinis komitetas padarė išvadą, kad turimi tyrimai rodo, jog yra pavojus ant žemės perintiems paukščiams, tačiau būtina papildoma informacija apie realistinį poveikį, kad būtų galima galutinai įvertinti riziką. Ši informacija buvo pateikta vėliau ir, įvertinus ją Maisto grandinės ir gyvūnų sveikatos nuolatiniame komitete, buvo padaryta išvada, kad yra keletas atvejų, kai poveikis ant žemės perintiems paukščiams yra nedidelis. Tačiau taip pat yra scenarijų, kai poveikis gali būti padarytas. Vertinant Maisto grandinės ir gyvūnų sveikatos nuolatiniame komitete buvo padaryta išvada, kad rizika būtų priimtina, jei būtų taikomos riziką mažinančios priemonės. Galiausiai Mokslinis komitetas padarė išvadą, kad parakvatas gali daryti mirtiną ir pusiau mirtiną poveikį kiškiams, tačiau duomenų nepakanka, kad būtų galima apskaičiuoti santykinę dalį kiškių, kuriems buvo padarytas poveikis. Rengiant šią direktyvą ir peržiūros ataskaitą buvo atsižvelgta Mokslinio komiteto nuomonę. Vertinant Maisto grandinės ir gyvūnų sveikatos nuolatiniame komitete buvo padaryta išvada, kad rizika būtų priimtina, jei būtų buvę taikomos riziką mažinančios priemonės.
(5) atlikus įvairius patikrinimus paaiškėjo, kad savo sudėtyje parakvato turintys augalų apsaugos produktai apskritai galėtų atitikti Direktyvos 91/414/EEB 5 straipsnio 1 dalies a ir b punktų ir 5 straipsnio 3 dalies reikalavimus, jeigu būtų taikomos atitinkamos riziką mažinančios priemonės ir apribojimai. Dėl to parakvatą tikslinga įrašyti į I priedą siekiant užtikrinti, kad augalų apsaugos produktai, savo sudėtyje turintys šią veikliąją medžiagą, visose valstybėse narėse galėtų būti įregistruojami laikantis šios direktyvos nuostatų. Tačiau kai kuriais parakvato turinčių augalų apsaugos produktų naudojimo atvejais jie gali kelti nepriimtiną riziką ir dėl to neturėtų būti leista naudoti. Be to, atrodo, kad yra tikslinga, jog valstybės narės nustatytų, jog pranešėjas ir bet kuris kitas parakvato registracijos turėtojas parengtų priežiūros programą, ypač skirtą operatoriaus saugai, ir kasmet pranešinėtų Komisijai apie operatoriaus sveikatos problemų atvejus bei galimą poveikį kiškiams. Tokia tvarka leistų patikrinti, ar valstybių narių nustatytos riziką mažinančios priemonės realiai apriboja galimą riziką operatoriams ir kiškiams iki priimtino lygio, o, kai kuriais atvejais, iš naujo įvertinti savybes ir galimą riziką žmonėms ir aplinkai, atsižvelgus į mokslo pažangą.
(6) prieš įrašant veikliąją medžiagą į I priedą turėtų būti numatytas tinkamas laikotarpis, kad valstybės narės ir suinteresuotos šalys galėtų pasirengti įvykdyti naujus reikalavimus, atsiradusius dėl įrašymo.
(7) medžiagą įrašius, valstybėms narėms turėtų būti suteiktas tinkamas laikotarpis, kad valstybės narės galėtų įgyvendinti Direktyvos 91/414/EEB nuostatas dėl augalų apsaugos produktų, turinčių parakvato, ir visų pirma peržiūrėti esamas registracijas siekiant užtikrinti, kad būtų įvykdytos Direktyvos 91/414/EEB I priede nustatytos sąlygos dėl tų veikliųjų medžiagų. Turėtų būti numatytas ilgesnis laikotarpis išsamiam kiekvieno augalų apsaugos produkto dokumentui pateikti ir įvertinti pagal Direktyvoje 91/414/EEB nustatytus vienodus principus.
(8) dėl to Direktyva 91/414/EEB turėtų būti iš dalies keičiama.
(9) šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB I priedas yra iš dalies keičiamas, kaip nurodyta šios direktyvos priede.
2 straipsnis
Valstybės narės vėliausiai iki 2005 m. balandžio 30 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Apie tai jos nedelsdamos praneša Komisijai.
Šias nuostatas jos taiko nuo 2005 m. gegužės 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
1. Siekdamos užtikrinti, kad būtų laikomasi Direktyvos 91/414/EEB I priede nustatytų su šiomis veikliosiomis medžiagomis susijusių sąlygų, valstybės narės peržiūri visus registruotus augalų apsaugos produktus, savo sudėtyje turinčius parakvato. Prireikus jos iki 2005 m. balandžio 30 d. iš dalies pakeičia arba panaikina registraciją pagal Direktyvą 91/414/EEB.
2. Visus registruotus augalų apsaugos produktus, turinčius tik veikliosios medžiagos parakvato arba kaip vieną iš kelių veikliųjų medžiagų, kurių visos buvo išvardytos Direktyvos 91/414/EEB I priede, valstybės narės ne vėliau iki 2004 spalio 31 d. pagal Direktyvos 91/414/EEB VI priede numatytus vienodus principus įvertina iš naujo remdamosi dokumentais, atitinkančiais tos direktyvos III priedo reikalavimus. Remdamosi tuo įvertinimu jos sprendžia, ar produktas atitinka Direktyvos 91/414/EEB 4 straipsnio 1 dalies b, c, d ir e punktuose nustatytas sąlygas. Prireikus ir ne vėliau kaip iki 2008 m. liepos 31 d. iš dalies pakeičia arba panaikina kiekvieno iš šių augalų apsaugos produktų registraciją.
4 straipsnis
Valstybės narės užtikrina, kad registracijos turėtojai ne vėliau kaip 2008 m. kovo 31 d. praneša apie riziką mažinančių priemonių, taikytinų per priežiūros programą, poveikius ir naujovių įgyvendinimą parakvato turinčiose medžiagose. Valstybės narės šią informaciją Komisijai pateikia nedelsdamos.
Komisija pateikia Maisto grandinės ir gyvūnų sveikatos nuolatiniam komitetui ataskaitą apie šios direktyvos taikymą nurodydamos, ar tebevykdomi reikalavimai dėl įrašymo į šios direktyvos I priedą, ir gali pasiūlyti bet kurį šios direktyvos pakeitimą, įskaitant prireikus išbraukimą iš I priedo, kurį ji mano esant būtina, kad būtų laikomasi jo nuostatų.
5 straipsnis
Ši direktyva įsigalioja 2004 m. lapkričio 1 d.
6 straipsnis
Ši direktyva skirta valstybėms narėms.
Priimta Briuselyje, 2003 m. gruodžio 1 d.